**Beszámoló**

Várhelyi Viktória

Erasmus + program 2014-15

Ablak a világra-nemzetközi tanulmányutak a minőségi oktatásért című pályázat

Felsőtárkányi Általános Iskola és Alapfokú Művészeti Iskola

2014. október 19 és november 02 között szakmai továbbképzésen vettem részt Írországban, Dublinban. A kurzus a tartalomalapú nyelvoktatás módszertanával ismertette meg a résztvevőket. (Content and Language Integrated Learning) Pályázatunk elsődleges célja volt a nyelvtanítás gyakorlatának megújítása, illetve nemzetközi projektek kezdeményezése, melyben a tartalomalapú nyelvoktatás bevezetése fontos szerepet játszik.

A kurzus tematikájában az elméleti alapok mellett a módszer gyakorlati alkalmazásával is megismerkedtünk, számtalan új ötlettel lettünk gazdagabbak. A tanult feladatok jelentős részét beépítettem a mindennapi gyakorlatomba is. A csoporttársaim Európa különböző országaiból érkeztek. A csoport nemzetközi összetétele lehetővé tette, hogy megosszuk egymással tapasztalatainkat, megismerjük a különböző országok oktatási rendszerét, az ott dolgozó pedagógusok körülményeit. A tanfolyam zárásaként csapatmunkában közös projektet dolgoztunk ki.

Programunkban a helyi kultúra megismerése is szerepelt. Tanáraink idegenvezetésével végigjártuk Dublin legfőbb nevezetességeit, megismerkedtünk a város történelmével. Szabadidőnkben a csoporttársaimmal közös programokat szerveztünk, színházba, kiállításokra, kirándulni mentünk.

A szállásadóim egy dublini házaspár voltak, akiknél betekintést nyertem egy ír család mindennapjaiba, házias ételekkel láttak vendégül, és lehetőségem nyílt a nyelvgyakorlásra is a mindennapos beszélgetések során.

Különleges élményt jelentett számomra, hogy éppen a Halloween idején jártam Dublinban, hiszen ott ennek az ünnepnek különleges hangulata van. Mivel a szokások ősi kelta szertartásokra vezethetők vissza, az írek számára ez az ünnep a gyökerekhez való visszatérést is jelenti, mélyen hozzátartozik nemzeti identitásukhoz. A Halloween-t az iskolában is megünnepeltük, melybe minden tanár és diák bekapcsolódott.

Mind személyes szakmai fejlődésem, mind az intézmény szempontjából hasznosnak érzem az utazás során szerzett tapasztalataimat, melyeket az iskolai munkámban sokrétűen tudok kamatoztatni.